เห็นมานานแล้วแต่ไม่เคยได้ไปลองซักที เพราะว่าเห็นว่าร้านนี้จะเงียบตลอด ลูกค้ามีไม่กี่โต๊ะ

แต่แล้วเราก็หาคนเลี้ยงจนได้ เผื่อพลาดแล้วจะได้ไม่เสียดายเงิน กับมื้อกลางวันสบายๆที่ " The Last Bite"

ในส่วนของการจัดร้านถือว่าน่านั่งมาก โปร่งโล่งสบาย เฟอร์นิเจอร์สวยงาม ในส่วนนี้ประทับใจค่ะ

ข้ามมาในส่วนของอาหารกันเลย วันนี้สั่งเป็นพาสต้าไปทั้งสองเมนู เริ่มต้นที่ "คาโบนาร่า" (170บาท) ไม่ถือว่าโดดเด่นมากนักกับเมนูนี้ รสชาติกลางๆ ไม่ได้รู้สึกถึงความเป็นคาโบนาร่าดั้งเดิมเท่าไรหนัก ครีมเยอะมากไปหน่อย เส้นหนืดเชียว ไม่ประทับใจเท่าไร

เมนูที่สอง " โบลองเนสหมู" (170บาท) สปาเก็ตตี้ซอสเนื้อสุดคลาสสิกจานนี้ ค่อนข้างถูกปากเราอย่างมาก รสชาติออกหวานนิดๆ ถูกใจคนที่ติดหวานอย่างเราเหลือเกิน  หอมกลิ่นเครื่องเทศ ตัวซอสเข้าได้ดีกับเส้นสปาเก็ตตึ้ เนื้อหมูบดก็ให้มาเยอะ จานนี้รสชาติเข้าเนื้อกว่าคาโบนาร่ามากค่ะ

เรื่องปริมาณนั้นถือว่าอิ่มคุ้มกับราคาค่ะ

ร้านนี้คนน้อย บริการดี อาหารหลากหลาย นั่งสบายมาก ยังมีอีกหลายเมนูให้เสี่ยงดวงกัน 